Հաց համարվող սննդատեսակն իր բարձր սննդարարության, գերազանց համային հատկությունների, լավ յուրացվելու եւ հագեցնելու, պատրաստման դյուրինության ու էժանության շնորհիվ երկիր մոլորակի չորս կողմերում ստացել է լայն տարածում: Հատկապես ցորենի տարբեր տեսակների ալյուրից պատրաստված հացն առատորեն պարունակում է սպիտակուցներ ու ածխաջրեր, հանքային նյութեր ու վիտամիններ, բջջանյութեր: Ասվածը պարզ հանրագիտարանային իրողություն է, որոնց արդյունքում հացի որակի ցուցանիշներն ենՙ արտաքին տեսքը, համը, հոտը, խոնավությունը, թթվայնությունը, ծակոտկենությունը, միջուկի փափկությունը: Թերեւս այս ամենի արդյունքում է պարզ ու հասարակ այս սննդատեսակը հաց հանապազօրյա ձեւակերպմամբ տեղ գտել Տերունական աղոթքում եւ մեր օրերը հասել այս սուրբ հացով եմ երդվում խոսքերով: Էլի շատ ու շատ առիթներով կարելի է հիշել այս հավերժ ուտեստի մասին, որից դրա արժեքը միայն ու միայն իմաստավորվում է, հարգանք ու պատկառանք պարտադրում: